ET Euroopa Liidu Teataja C 27/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 27/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PIMIENTO DE FRESNO-BENAVENTE”

EÜ nr: ES-PGI-0005-0705-19.06.2008

KGT ( X ) KPN ( )

1. Nimetus:

„Pimiento de Fresno-Benavente”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kõne all on paprikataime (Capsicum annuum L.) värskelt (töötlemata) tarbimiseks ettenähtud vili, mis on valitud „morro de vaca” või „morrón” sorti paprikate hulgast.

Küpsel viljal on järgmised tunnused:

Morfoloogilised omadused: — : Vilja kuju : neljakandiline, peaaegu ruudukujuline, pigem piklik kui lai — : Minimaalne laius : 10 cm — : Vilja värv : punane — : Tipu kuju : väga sügavale sissevajunud — : Viljaliha paksus : üle 8 mm — : Tahkude arv : 3, 4 või 5

Füüsikalis-keemilised omadused: — : Niiskusesisaldus : üle 90 % — : Kaalium : alla 3 g/100 g — : Ühiku kaal : üle 300 g

Organoleptilised omadused: Vilja lõigates tuleb nähtavale paks punast värvi viljaliha. Suus on tunda märkimisväärne mahlasus ja pehme kest. Maitse on keskmiselt magus, mitte eriti mõrkjas ega terav. Pärast mälumist ja neelamist jääb suhu üksnes vähesel määral kestajääke.

Viljad peavad alati vastama ÜRO Euroopa Majanduskomisjoni standardile FFV-28, mida kohaldatakse magusate paprikate suhtes.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Paprikaid tuleb kasvatada üksnes määratletud geograafilises piirkonnas, kuna on leitud, et on olemas teatavad toote kvaliteeti mõjutavad looduslikud tegurid.

Registreeritud maatükkide muld sisaldab üle 15 % savi, vähem kui 33 % saviliiva ja alla 2,1 % orgaanilist ainet. Kontrolliasutus võib lubada orgaaniliste väetiste kasutamist, kui mulla orgaanilise aine sisaldus jääb all 1 %.

Istutustihedus on kuni 85 000 taime hektari kohta.

Samal maatükil ei või kasvatada paprikaid kahel järjestikusel viljelushooajal.

Paprikate koristamine toimub mitmes etapis, millest igaühe käigus valitakse välja kvaliteedinõuetele vastavad viljad.

Paprikaid ei või laduda üle 1 meetri kõrgustesse kuhjadesse.

Alates saagi koristamisest peavad paprikad olema kaitstud päikese eest, asuma jahedas või hea ventilatsiooniga kohas, eemal riknemist soodustavatest materjalidest.

3.6. Erieeskirjad viilutamise, riivimise, pakendamise jm kohta:

Ei kohaldata.

3.7. Erieeskirjad märgistamise kohta:

Tarbimiseks ettenähtud Fresno-Benavente paprikatele lisatud kirjadele, siltidele või märgistele peab olema märgitud tekst „Indicación Geográfica Protegida” ja „Pimiento de Fresno-Benavente”.

Samuti peab tootel olema nõuetele vastavust tõendav märk, nn lisamärgis, mis kannab tähtnumbrilist koodi, mille kinnitab pakendamisasutus viisil, et seda ei saa uuesti kasutada, ning millega tagatakse toote jälgitavus.

Nimetatud lisamärgistel on tekst „Indicación Geográfica Protegida Pimiento de Fresno-Benavente” ja toote logo, mis on esitatud alljärgnevalt:

Tarbimiseks ettenähtud pakendites, mis sisaldavad rohkem kui kuut värsket paprikat, peavad kõik paprikad olema märgistatud kleebisega, millel on toote logo.

4. Geograafilise piirkonna täpne määratlus:

Kasvatuspiirkond asub Castilla y Leóni autonoomse piirkonna loodeosas, hõlmates 33 omavalitsusüksust Leóni provintsi kaguosas, 55 omavalitsusüksust Zamora provintsi põhjaosas ja üht omavalitsusüksust Valladolidi provintsis.

Tegemist on ulatuslike niisutatud orgude piirkonnaga, mille pindala on 2 769 km2.

5. Seos geograafilise piirkonnaga:

5.1. Geograafilise piirkonna eripära:

Tootmispiirkonna pinnamoodi iseloomustavad seda läbivate Esla ja Tera jõgede sängid, mida ümbritsevatele tasandikele sadestunud settes paprikaid kasvatatakse.

Piirkonna keskmine kõrgus merepinnast on 756 meetrit, ulatudes 700 meetrist lõuna- ja kaguosas kuni 900 meetrini kirdes.

Piirkonna kliima erineb eelkõige niiskus- ja õhutemperatuuritingimuste poolest tunduvalt kõrvalasuva, Esla jõest läänepoole jääva piirkonna kliimast.

Piirkonnale on iseloomulikud eelkõige jõe orus paiknevad lubjarikkad lammimullad. Mulla koostises tõuseb esile nii kõrge keskmine liivasisaldus (55,78 %) kui ka väiksem saviliiva- (25,02 %) ja savisisaldus (19,15 %).

Mulla keskmine pH on 7,16 ning muld sisaldab rikkalikult orgaanilist ainet, keskmiselt 1,42 %.

Mulla nimetatud eritunnused annavad paprikale erilised organoleptilised ja füüsikalis-keemilised omadused.

Geograafilises piirkonnas mängivad olulist rolli ka sealse paprikaviljelustavaga seotud inimtegurid, mis tagavad nii seemne saamiseks parimate taimede ja viljade hoolika valimise koha peal, kvaliteetsete paprikate tootmiseks parimate maatükkide kindlaksmääramise kui ka asjakohased kogemused viljelemisel ning ettevaatuse viljade käsitlemisel.

5.2. Toote eripära:

Paprika „Pimiento de Fresno-Benavente” on „morrón” sorti, suur, ühiku kaal üle 300 g, neljakandiline, pigem piklik kui lai, laiusega vähemalt 10 cm, viljaliha paksus üle 8 mm ning viljal on 3 kuni 5 tahku.

Vili on väga mahlane ja pehme kestaga. Küps vili on punast värvi. Maitse on keskmiselt magus, mitte eriti mõrkjas ega terav.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Geograafilise tootmispiirkonna looduslikud tegurid, mis on seotud piirkonna mullastiku omadustega, annavad nimetatud paprikale iseloomulikud omadused.

— Määratletud tootmispiirkonnas on paprikad paksema viljalihaga, mahlasemad, vähem mõrkjad, pehmema ja kergemini laguneva kestaga. Nimetatud omadused on seotud mulla madala orgaanilise aine sisaldusega ja tootmispiirkonna muldade koostisega.

— Toote seos geograafilise piirkonnaga tuleneb muu hulgas toote mainest, millele viidatakse mitmesugustes ajaloolistes ja kirjanduslikes allikates.

— Leóni provintsi ajalooarhiivis säilitatakse 18. sajandist pärinevaid Fresno de la Vega linnakese protokolle, milles viidatakse köögiviljade, sealhulgas paprika eest makstud kümnisele.

— Teoses „Fray Gerundio de Campazas”, mille kirjutas pseudonüümi all Padre Isla tuntud nimekas kirjanik 18. sajandi keskpaiku, mainitakse paprikat Fresno-Benavente paprika tootmispiirkonda kuuluvas omavalitsusüksuses Campazas aset leidnud tüüpilisel banketil pakutud roogade hulgas.

— Roberto Cubillo de la Puente väidab oma raamatus „Comer en León. Un siglo de historia: 1700–1800”, et 18. sajandi lõpus toodi paprikaid Leóni turule hooajalise tootena ning need olid selles linnas vähemalt osa elanike hulgas tõenäoliselt üsna hinnatud. Uuritud dokumentidest nähtub, et paprikaid olid saadaval augustis, septembris, oktoobris ja novembris, millest võib järeldada, et nimetatud toode pärines Fresno-Benavente paprika tootmispiirkonna lähedusest.

— Majandusarenguministeeriumi põllumajandus- ja mäendusosakonna trükises „Avance estadístico de la riqueza que en España representa la producción media anual de las plantas hortícolas y plantas industriales” (1914) mainitakse Zamora provintsi, kus kõige levinumat paprikasorti tuntakse nime all „morro de vaca”.

— Mundi-Prensa 1996. aastal avaldatud agronoomilises uurimuses „El cultivo de pimientos, chiles y ajíes” tõdetakse, et sordil „morro de vaca” võib olenevalt kohast ja valikust olla erinev nimetus ning nende seast kerkib esile nimetatud tootmispiirkonnale osutav nimetus „de Fresno”.

— Castilla y Leóni autonoomse piirkonna valitsuse väljaantud teoses „Inventario de Productos Agroalimentarios de Calidad de Castilla y León (1999/2000)” nimetatakse Fresnos ja Esla jõe lähikonna muudel aladel toodetud paprikat „Pimiento morrón de Fresno de la Vega” ning Benavente ja Los Vallesi aladel toodetud paprikat „Pimiento de Benavente”. Nimetatud teoses mainitakse, et Benavente paprikat toodetakse piirkonna muudel aladel, nagu Fresno de la Vega.

— Paprikad „Pimiento morrón de Fresno de la Vega” ja „Pimiento de Benavente” esinevad Euroopa Komisjoni kaasrahastatud algatusse „Culinary Heritage” (kulinaarne pärand) kuuluvas Castilla y Leóni puu- ja köögiviljade kataloogis. Algatus loodi kohalike toodete ja traditsioonilise toidukultuuri edendamiseks.

— 1984. aastast pärineval Fresno de la Vega vapil on kujutatud omavalitsusüksuse identiteedi ühe sümbolina ka paprika.

Praegusest mainest annavad tunnistust Fresno de la Vegas ja Benaventes iga aasta septembri viimasel nädalalõpul korraldatavad pidustused Ferias del Pimiento, mis on lisatud ka Castilla y Leóni ametlikku sündmuste kalendrisse, ning ühing Cofradía del Pimiento de Fresno.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/calidad/pliegos_IGP/IGP_Pimiento_Fresno-Benavente.pdf

(1) ELT L 93, 31.3.2006, lk 12.